CELEX: 32013D0805
Language: hr
Date: 2013-12-17 00:00:00
Title: 2013/805/EU: Provedbena odluka Vijeća od 17. prosinca 2013. kojom se Republici Poljskoj odobrava uvođenje mjera odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost

28.12.2013   
            
            
               HR
            
            
               Službeni list Europske unije
            
            
               L 353/51
            
         
      PROVEDBENA ODLUKA VIJEĆA
   
   od 17. prosinca 2013.
   kojom se Republici Poljskoj odobrava uvođenje mjera odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost
   (2013/805/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
   uzimajući u obzir prijedlog Europske komisije,
   budući da:
   
               (1)
            
            
               Pismom evidentiranim u Komisiji 18. lipnja 2013. Republika Poljska zatražila je odobrenje za uvođenje posebnih mjera odstupanja od članka 26. stavka 1. točke (a) i članka 168. Direktive 2006/112/EZ u pogledu određenih motornih cestovnih vozila i s tim povezanih troškova („mjere”).
            
         
               (2)
            
            
               U skladu s člankom 395. stavkom 2. drugim podstavkom Direktive 2006/112/EZ Komisija je pismom od 10. listopada 2013. proslijedila zahtjev za odstupanja drugim državama članicama. Pismom od 14. listopada 2013. Komisija je obavijestila Republiku Poljsku da ima sve informacije potrebne za razmatranje zahtjeva.
            
         
               (3)
            
            
               Člankom 168. Direktive 2006/112/EZ utvrđuje se pravo poreznog obveznika na odbitak poreza na dodanu vrijednost (PDV) naplaćenog za isporuku robe i usluge koje je primio u svrhu svojih oporezovanih transakcija. Članak 26. stavak 1. točka (a) te direktive sadržava zahtjev za obračun PDV-a kada se imovina određenog poslovanja koristi u privatne svrhe poreznog obveznika ili njegovih zaposlenika ili, općenitije, za svrhe koje nisu poslovnog karaktera.
            
         
               (4)
            
            
               Mjere koje je Republika Poljska zatražila odstupaju od tih odredbi time što ograničuju pravo na odbitak PDV-a na kupnju, najam, zakup ili leasing određenih motornih cestovnih vozila i s tim povezanih troškova te poreznog obveznika oslobađaju od obračunavanja PDV-a na neposlovnu uporabu vozila koje ograničenje obuhvaća.
            
         
               (5)
            
            
               Teško je točno utvrditi neposlovnu uporabu motornih vozila, a čak i kada je to moguće, mehanizam kojim bi se to utvrdilo često je kompliciran. Prema zatraženim bi mjerama iznos PDV-a na troškove koji se mogu odbiti, a povezan je s motornim vozilima koja se ne koriste samo za poslovne svrhe, trebao, uz neke iznimke, biti postavljen u obliku paušalne postotne stope. Na temelju trenutačno dostupnih informacija, Republika Poljska smatra da je stopa od 50 % opravdana. Kako bi se izbjeglo dvostruko oporezivanje, istovremeno bi se zahtjev za obračunavanje PDV-a na neposlovnu uporabu motornih vozila trebao suspendirati tamo gdje je podlijegao tom ograničenju. Te bi se mjere mogle opravdati potrebom za jednostavnijim postupkom obračuna PDV-a i za sprečavanjem utaje kroz netočno vođenje evidencije i lažne porezne prijave.
            
         
               (6)
            
            
               Ograničenje prava na odbitak bi se u skladu s mjerama trebalo primjenjivati na PDV plaćen na kupnju, stjecanje unutar Zajednice, uvoz, najam ili leasing određenih motornih cestovnih vozila i s njima povezanih troškova, uključujući kupnju goriva.
            
         
               (7)
            
            
               Određene bi vrste motornih vozila trebalo isključiti iz područja primjene mjera jer se – zbog njihove prirode ili vrste poslovanja za koje se koriste – sva neposlovna uporaba smatra zanemarivom. Stoga se mjere ne bi smjele odnositi na vozila s više od 9 sjedala (uključujući vozačevo sjedalo) niti ona s ukupnom maksimalnom težinom od više od 3 500 kilograma. Uz to, ograničenje prava na odbitak ne primjenjuje se na PDV naplaćen za troškove koji su u potpunosti povezani s poslovanjem poreznog obveznika.
            
         
               (8)
            
            
               Te bi mjere odstupanja trebalo ograničiti vremenom kako bi se omogućila procjena njihove učinkovitosti i odgovarajućeg postotka jer se predloženi postotak temelji na početnim nalazima u vezi s poslovnom uporabom.
            
         
               (9)
            
            
               Ako bi Republika Poljska smatrala da je potrebno dodatno produljenje mjera nakon 2016., Komisiji bi najkasnije 1. travnja 2016. trebala dostaviti izvješće o primjeni dotičnih mjera, uključujući pregled primijenjenog postotka, zajedno sa zahtjevom za produljenje.
            
         
               (10)
            
            
               Komisija je 29. listopada 2004. donijela prijedlog Direktive Vijeća o izmjeni Direktive Vijeća 77/388/EEZ (2), sada Direktiva 2006/112/EZ, koja uključuje usklađivanje kategorija troškova za koje mogu vrijediti izuzeća od prava na odbitak. Prema tom bi se prijedlogu izuzeća od prava na odbitak mogla primijeniti na motorna cestovna vozila. Mjere odstupanja predviđene ovom Odlukom trebale bi prestati važiti na datum stupanja na snagu takve direktive o izmjeni ako je navedeni datum raniji od datuma prestanka važenja ove Odluke.
            
         
               (11)
            
            
               Odstupanje će imati samo zanemariv učinak na ukupni iznos poreza naplaćen u fazi konačne potrošnje i neće imati nepovoljan utjecaj na vlastita sredstva Unije koja proizlaze iz PDV-a,
            
         DONIJELO JE OVU ODLUKU:
   Članak 1.
   1.   Odstupajući od članka 168. Direktive 2006/112/EZ, Republici Poljskoj odobrava se ograničenje na 50 % prava na odbitak PDV-a na kupnju, stjecanje unutar Zajednice, uvoz, najam ili leasing motornih cestovnih vozila, kao i PDV-a naplaćenog na troškove povezane s tim vozilima kada se vozilo ne upotrebljava isključivo u poslovne svrhe.
   2.   Ograničenje od 50 % iz stavka 1. ne primjenjuje se na motorna vozila ukupne maksimalne težine od više od 3 500 kilograma ili na motorna vozila s više od devet sjedala uključujući vozačevo sjedalo.
   3.   Ograničenje od 50 % iz stavka 1. ne primjenjuje se na PDV naplaćen za troškove koji su u potpunosti povezani s poslovanjem poreznog obveznika.
   Članak 2.
   Odstupajući od članka 26. stavka 1. točke (a) Direktive 2006/112/EZ, Republici Poljskoj odobrava se da korištenje u privatne svrhe poreznog obveznika ili njegovih zaposlenika ili, općenitije, za svrhe koje nisu poslovnog karaktera, vozila na koje se primjenjuje ograničenje od 50 % iz članka 1. ove Odluke ne smatra isporukom usluga uz naknadu.
   Članak 3.
   1.   Ova Odluka stupa na snagu na dan priopćenja.
   Ova se Odluka primjenjuje od 1. siječnja 2014. Ova Odluka prestaje važiti 31. prosinca 2016. ili, ako je raniji, na datum stupanja na snagu pravila Unije kojima se utvrđuju troškovi povezani s motornim cestovnim vozilima koji ne ispunjavaju uvjete na potpuni odbitak PDV-a.
   2.   Svaki zahtjev za produljenje mjera predviđenih ovom Odlukom dostavlja se Komisiji najkasnije 1. travnja 2016. Uz takav zahtjev prilaže se izvješće koje uključuje pregled ograničenja postotka koje se primjenjuje na pravo na odbitak PDV-a na temelju ove Odluke.
   Članak 4.
   Ova je Odluka upućena Republici Poljskoj.
   
      Sastavljeno u Bruxellesu 17. prosinca 2013.
      
         
            Za Vijeće
         
         
            Predsjednik
         
         L. LINKEVIČIUS
         
      
   
   
      (1)  SL L 347, 11.12.2006., str. 1.
   
      (2)  Šesta direktiva Vijeća 77/388/EEZ od 17. svibnja 1977. o usklađivanju zakonodavstva država članica koja se odnose na poreze na promet - Zajednički sustav poreza na dodanu vrijednost: jedinstvena osnovica za razrezivanje (SL L 145, 13.6.1977., str. 1.).